Såret Messi benekter overgangsønske
Det sa han etter gårsdagens 3-1-seier over regjerende mester Atlético Madrid, der han scoret ett og var involvert i de to andre målene. – Jeg har aldri krevd noe som helst for å bli og jeg har ingen intensjoner om å forlate klubben, sier Lionel Messi tydelig irritert til Barca TV, ifølge Daily Mail, og fortsetter: – Jeg har hørt historier om at faren min allerede har snakket med Chelsea og Manchester City, men det er ikke sant. Spanske AS siterer han også på at han ikke har ønsket at trener Luis Enrique skal bli sparket, slik ryktene har hatt det til. Bakgrunn: Så stor er Barca-krisen. Messi uteble fra trening mandag forrige uke etter at Luis Enrique satte ham på benken i 0-1-tapet for Real Sociedad forrige helg. Den offisielle begrunnelsen var mageproblemer. Ryktene om at Messi muligens var på vei ut dørene til den katalanske klubben nådde dermed toppen dagen derpå, da Lionel Messi bestemte seg for å følge Chelsea og Chelsea-spillerne Filipe Luis og Thibaut Courtois på bildedelingstjenesten Instagram. I kveld deles gullballen ut: Kan Neuer danke ut Messi og Ronaldo? Siden da har spanske og britiske medier slått saken stort opp, men Messis prislapp på angivelige 5,8 milliarder kroner (der omkring 2,3 milliarder er i rene overgangspenger) gjør det svært vanskelig for noen klubb å hente ham med tanke på de finansielle fair play-reglene som må følges. Likevel har medier i Catalonia meldt at Messi hadde vært i møte med Barcelona-president Josep Maria Bartomeu og krevd at laget må få en ny trener og hvis ikke, så drar han selv. – Jeg er takknemlig for sjansen til å legge fram min side av saken, sa Messi i går. – Dette sårer meg, for det kommer herfra, fra Barcelona, fra folk som elsker klubben eller sier at de gjør det. Det kommer ikke fra Madrid, slik som ved tidligere tilfeller. De leter etter rivalisering mellom Luis Enrique og meg, men det finnes ikke. Messi appellerte til Barcelona-tilhengerne om å stille seg bak laget. – Vi må stå sammen mer enn noen gang, tilhengerne og oss. Vi har seks viktige måneder foran oss der vi kan oppnå gode ting for oss selv og klubben, sa han. Det samme var budskapet til lagets brasilianske stjerne Neymar. – Vi skal sørge for at overskriftene igjen handler om det sportslige, sa han etter kampen i går. Barcelona ligger nå på andreplass i den spanske ligaen, tre poeng foran gårsdagens motstander Atlético, men ett poeng bak Real Madrid, som har én kamp til gode på katalanerne. (VG/NTB) http://api.int.vgnett.no/enrichments/poll/19638
Det har stormet rundt Barcelona den siste tiden, og lagets store stjerne, Lionel Messi, har blitt rapportert å være misfornøyd i klubben. Han benekter imidlertid at han ønsker en overgang.